་བཾ། ཨཀྵ་ཏཾ། ད་དཱ་མ་ཧེ། ཏེ་ཙཱ་གཏྱ་ས་པ་རི་ཝཱ་ར་ཤཱི་གྷྲཾ་ཨི་བ་ལྱིཾ་གྲྀཧྞནྟུ། ཁཱ་དནྟུ། པི་བནྟུ། ཛཿཧཱུྃ་བཾ་ཧོཿ སཾ་ཏྲྀབྟ། སརྦ་སཏྭཱ་ནཱཾ། ཤཱནྟིཾ། པུཥྚིཾ། རཀྵ་ཨཱ་བ་ར་ཎ། གུ་བྷིཾ་ཀུརྦནྟུ་ཧཱུྃ་ཧཱུྃ་ཕཊ྄་བཛྲ་དྷ་ར་ཨཱཛྙཱ་པ་ཡ་ཏི་སྭཱ་ཧཱ། ཞེས་པ་གཉིས་ཀྱིས་ཕུལ། ནང་གིས་མཆོད། ཨོཾ་ཨཱཿཧཱུྃ་ཧོཿ གདེངས་ཅན་ཚོགས་རྣམས་འདུལ་མཛད་ཅིང་། །ནས། ཕྱག་འཚལ། འཁོར་དང་བཅས་ལ་གཏོར་མ་དྲི། །མེ་ཏོག་བདུག་པ་སྒྲོན་མ་དང་། །མ་ཉམས་པ་འདི་བདག་འབུལ་གྱིས། །འཁོར་བཅས་དེ་རྣམས་ཀྱང་བྱོན་ལ། །མྱུར་དུ་གཏོར་མ་འདི་བཟུང་མཛོད། །གསོལ་བར་མཛོད་ཅིག་བཏུང་བར་མཛོད། །ཛཿཧཱུྃ་བཾ་ཧོཿཡང་དག་ཚིམས། །སེམས་ཅན་ཀུན་ལ་ཞི་བ་དང་། །རྒྱས་དང་བསྲུང་དང་སྐྱོབ་པ་དང་། །སྦ་བར་མཛོད་ཅིག་ཧཱུྃ་ཧཱུྃ་ཕཊ། །རྡོ་རྗེ་འཆང་གི་བཀའ་བསྒོས་མཛོད། །སྭཱ་ཧཱ། ཞེས་བརྗོད་ལ་གཏོར་མ་འབུལ། མདུན་བསྐྱེད་ལ་དམིགས་ནས་བཟླས་པ་ཅི་འགྲུབ་ཀྱི་མཐར། བཅོམ་ལྡན་འདས་ཀྱིས་བདག་དང་སློབ་མ་རྣམས་ཀྱི་རྒྱུད་བྱིན་གྱིས་རློབ་པ་དང་། མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞེས་གསོལ་བ་བཏབ། དེ་ནས་སློབ་མ་རྣམས་ཁྲུས་ཕྱག་བྱས་ཏེ་གྲལ་ལ་འཁོད་པར་མེ་ཏོག་བཀྱེ་བསྡུ་གྲུབ་ནས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་རྗེས་སུ་གནང་བ་ཟབ་མོ་ཞུ་སྙམ་པའི་བསམ་པ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་གསལ་བཏབ་ནས་གསན་འཚལ། དེ་ལ་གསན་པར་བྱ་བའི་ཆོས་ནི་འདིར་སྐབས་སུ་བབས་པ་དཔལ་དུས་ཀྱི་འཁོར་ལོའི་ཐུན་མོང་གི་ལས་སྒྲུབ་པའི་ལྷ་གསུམ་གྱི་ནང་ནས་བརྟན་གཡོའི་དུག་ཞི་བར་བྱེད་པ་མཁའ་ལྡིང་རྡོ་རྗེ་ཁྱུང་ཁྲའི་རྗེས་གནང་སྒྲུབ་པར་བྱེད་པ་ལ། དེ་ཡང་འདི་ཉིད་ཀྱི་ཆོས་སྐོར་ནཱ་རོ་ཏ་པ་སོགས་ལས་བརྒྱུད་ནས་དཔལ་ས་སྐྱ་པ་ལ་བཀའ་བབས་པ་གསེར་ཆོས་མན་ངག་ལུགས་སུ་གྲགས་པ་དང་། དུས་ཀྱི་འཁོར་ལོའི་རྒྱུད་བཤད་ཀྱི་རྗེས་སུ་འབྲངས་ནས་ཁ་ཆེ་ཟླ་མགོན་སོགས་ལས་བརྒྱུད་པའི་ཁྱུང་ཁྲ་རྒྱུད་ལུགས་སུ་གྲགས་པ་གཉིས་ཡོད་པ་ལས། ད་ལམ་ཕྱི་མ་རྒྱུད་ཀྱི་བཤད་སྲོལ་ལས་བྱུང་བ་དེ་ཡིན་ཞིང་། དེ་ཡང་བསྡུས་རྒྱུད་ལས། མཁའ་ལྡིང་གྲུབ་ན་གདེངས་ཅན་དབང་པོ་རྣམས་དང་གདེངས་ཅན་བདག་པོའི་བུ་རྣམས་མངག་གཞུག་ཉིད་དུ་འགྱུར། །རབ་མཆོག་ས་ཡི་སྟེང་དུ་འབྱུང་པོ་གནོད་སྦྱིན་གདོན་རྣམས་དག་དང་མཁའ་འགྲོ་མ་དང་མ་མོ་རྣམས། །སྔགས་ཀྱིས་དགུག་པར་རབ་ཏུ་འགྱུར་ཏེ་གདོན་གྱི་ཚོགས་པ་མཐའ་དག་དུས་ཀྱི་སོས་ཟིན་རྗོད་པར་བྱེད། །དེ་ཕྱིར་སེམས་ཅན་དོན་གྱི་སླད་དུ་དང་པོར་མི་རྣམས་ཀྱིས་ནི་མཁའ་ལྡིང་དབང་པོ་བསྒྲུབ་པར་བྱ། །ཞེས་གསུངས་ཏེ། དེ་ལྟ་བུའི་རྗེས་གནང་ལ་སློབ་དཔོན་གྱི་བགྱི་བར་འོས་པ་ཐམས་ཅད་ཉེ་བར་གྲུབ་ནས་ཁྱེད་རང་རྣམས་ཀྱི་ངོ་སྐལ་དུ་གྱུར་པ་སློབ་མའི་བྱ་བ་ལ། ཐོག་མར་སློབ་དཔོན་དང་དུས་ཀྱི་འཁོར་ལོ་འདབ་ཆགས་མགོན་པོ་ཐ་མི་དད་པ་ལ་རྗེས་སུ་གནང་བ་ཞུ་བའི་ཡོན་དུ་མཎྜལ་འབུལ་བར་ཞུ། ཞེས་བསྐུལ། དེ་ལྟར་མཎྜལ་ཕུལ་ནས་སྙིམ་པ་མེ་ཏོག་དང་བཅས་ཐལ་མོ་སྦྱར་ནས་འདིའི་རྗེས་ཟློས་མཛོད། སྲིད་པའི་འཇིགས་པ་འཕྲོག་བྱེད་པ། །སྲིད་པའི་སྐྱོན་གྱིས་གོས་མི་འགྱུར། །ཕུན་སུམ་ཚོགས་པ་ཀུན་གྱི་གནས། །ཁྱོད་ཀྱི་ཞབས་ལ་སྐྱབས་སུ་མཆི། །ཟད་མེད་འཁོར་བའི་འཇིགས་པ་ལས། །བདག་གི་སྐྱབས་ནི་གཞན་མ་མཆིས། །དེ་བས་སྙིང་རྗེ་ཆེར་མཛད་ནས། །དེ་རིང་བདག་ལ་སྐུ་དྲིན་མཛོད། །ལན་གསུམ། རྒྱུད་དག་པའི་སླད་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་བླ་མ་དང་དུས་ཀྱི་འཁོར་ལོ་འདབ་ཆགས་མགོན་པོ་ཐ་མི་དད་པ་ལ་ཡི་དམ་དཀྱིལ་འཁོར་གྱི་ལྷ་ཚོགས། སངས་རྒྱས་བྱང་སེམས་རྣམས་ཀྱིས་བསྐོར་བ་མངོན་སུམ་ལྟ་བུར་བཞུགས་པའི་སྤྱན་སྔར་སྡིག་པ་བཤགས་པ། དགེ་བ་ལ་ཡི་རང་བ། སྐྱབས་སུ་འགྲོ་བ། དག་པ་གསུམ་གྱི་དངོས་པོ་འབུལ་བ། ཆོས་འཁོར་བསྐོར་བ། མྱ་ངན་ལས་མི་འདའ་བར་གསོལ་བ། དགེ་བ་སེམས་ཅན་གྱི་དོན་དུ་བསྔོ་བ་སྟེ་བདུན་རྣམ་དག་བགྱིད་སྙམ་པས་འདིའི་རྗེས་ཟློས་ལན་གསུམ་མཛོད། སྟོབས་བཅུ་མངའ་བའི་སྤྱན་སྔར་མཆིས་ནས་སྡིག་པ་རྣམ་པ་མང་པོ་བསགས་པ་དག་ནི་བཤགས་པར་བགྱི་ནས། བདག་བགྱིད་དོ། །སླར་ཡང་ཐུན་མོང་མ་ཡིན་པའི་རིགས་དྲུག་གི་སྡོམ་པ་བཟུང་བ་འདིའི་རྗེས་ཟློས་མཛོད། འདོད་པའི་རྡོ་རྗེ་ལ་ནི་ཞེས་སོགས་རྡོ་རྗེ་ཤུགས་ཀྱི་རྗེས་གནང་སྐབས་སུ་དྲངས་པ་ལྟར་ལན་གསུམ། དེ་རྣམས་རྗེས་གནང་གི་སྔོན་འགྲོ་ཡིན། དངོས་གཞི་སྐུ་གསུང་ཐུགས་ཀྱི་རྗེས་གནང་ལས་དང་པོ་སྐུའི་རྗེས་གནང་གི་ཆེད་དུ་སློབ་དཔོན་དུས་འཁོར་འདབ་ཆགས་ཀྱི་མགོན་པོ་རྡོ་རྗེ་ཁྱུང་ཁྲ་དངོས་ཡིན་སྙམ་པའི་མོས་གུས་བྱས་པའི་རྐྱེན་གྱིས་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་མདུན་བསྐྱེད་ལ་ཕོག དེ་གཉིས་ཀའི་ཐུགས་ཀ་ནས་འོད་ཟེར་ཁ་དོག་ལྔ་ལྡན་ཁྲ་བུན་གྱིས་འཕྲོས་ཁྱེད་རང་རྣམས་ཀྱི་ལུས་ལ་ཕོག་པས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་དུག་ལྔའི་ས་བོན་དང་དེ་ལས་བསྐྱེད་པའི་མཚན་རྟོག་ངན་པ། གཟའ་དང་ཀླུ་གཉན་གྱི་ཁ་རླངས་ལས་བྱུང་བའི་དུག་གམ། ན་ཚ། སྟེང་འོག་བར་གསུམ་གྱི་གདོན་ལ་སོགས་པ་མི་དམིགས་པར་སྦྱངས་ནས་ལུས་ཤེལ་གོང་དྲི་མ་དང་བྲལ་བ་ལ་ཉི་ཟེར་ཕོག་པ་ལྟ་བུའི་འོད་ཀྱི་ཕུང་པོར་གྱུར་པའི་མོས་པ་མཛོད། དེ་ཉིད་ལ་དམིགས་ཏེ་སློབ་དཔོན་གྱིས་ཨོཾ་སྭ་བྷཱ་ཝ་ནས། ཧཾ། ཞེས་བརྗོད་པས་རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་ཀྱི་གཟུགས་སུ་གྱུར་པ་ལས་སྐད་ཅིག་གིས་པདྨ་ཟླ་བ་ཉི་མ་སྒྲ་གཅན་དང་བཅས་པ་བརྩེག་པའི་སྟེང་དུ་ཀླུའི་རྒྱལ་པོ་སོག་མ་མེད་གན་རྐྱལ་དུ་བསྒྱེལ་བའི་གདན་ལ་ཁྱེད་རང་རྣམས་ཀྱི་སེམས་ཀྱི་དྭངས་མ་ཀྵིཾ་ཁ་དོག་ལྔ་ལྡན་ཞུ་བ་ལས། ཁྱེད་རང་རྣམས་རེ་རེ་བཞིན་དུས་འཁོར་འདབ་ཆགས་ཀྱི་མགོན་པོ་ནས། ཐུགས་ཀར་ཉི་མ་ལ་ཀྵིཾ། ཞེས་པའི་བར་བརྗོད་ནས་གསལ་བཏབ། དེ་ལྟ་བུའི་སྐུ་ཅན་དུ་གསལ་བའི་ངང་ནས་སླར་ཡང་སློབ་དཔོན་དང་མདུན་བསྐྱེད་ཀྱི་ལྷ་ལ་མོས་གུས་དུང་པ་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་དང་ཕྱོགས་བཅུའི་སངས་རྒྱས་བྱང་སེམས་ཐམས་ཅད་ཀྱི་ཐུགས་རྒྱུད་བསྐུལ། དེ་དག་གི་ཐུགས་ཀ་ནས་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་ཡིན་པ་ལ་རྣམ་པ་དུས་འཁོར་འདབ་ཆགས་ཀྱི་མགོན་པོ་རྡོ་རྗེ་ཁྱུང་ཁྲའི་སྐུ་ཆེ་བ་རི་རབ་ཙམ། འབྲིང་པོ་མི་ཚད་ཙམ། ཆུང་བ་རྡུལ་ཕྲན་ཙམ་པ་བསམ་གྱིས་མི་ཁྱབ་པ་སྤྱན་དྲངས། ཁྱེད་རང་རྣམས་ཀྱི་ལུས་ལ་ཆར་ཆེན་པོ་བབས་པ་བཞིན་དུ་བྱུང་ནས་སིབ་སིབ་ཐིམ་པས་རྒྱུད་བྱིན་གྱིས་བརླབས་པའི་མོས་པ་མཛོད། ཨོཾ་པ་ཀྵིཾ་སྭཱ་ཧཱ། ཛཿཧཱུྃ་བཾ་ཧོཿ བཛྲ་ཨཱ་བེ་ཤ་ཡ་ཨཿཨཱཿ ཞེས་བརྗོད་ཅིང་སྤོས་རོལ་བྱ། དེས་རྡོ་རྗེ་ཁྱུང་ཁྲའི་སྐུའི་རྗེས་སུ་གནང་བ་ཐོབ། ལུས་ཀྱི་སྒོ་ནས་བསགས་པའི་སྡིག་སྒྲིབ་དང་ལུས་ཀྱི་འགལ་རྐྱེན་བར་ཆད་གཟའ་སྐར་ཀླུ་གཉན་ས་བདག་གི་གནོད་པ་ཐམས་ཅད་ཞི་བར་བྱས་ནས་རྡོ་རྗེ་ཁྱུང་ཁྲའི་སྐུ་ཡི་བྱིན་རླབས་མ་ལུས་པ་ཐོབ་བྱུང་སྙམ་དུ་མོས་པ་མཛོད། གཉིས་པ་གསུང་གི་རྗེས་གནང་གི་དོན་དུ་སློབ་དཔོན་ལ་མོས་གུས་དུང་བ་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ཐུགས་རྒྱུད་བསྐུལ། ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་ཀྵིཾ་ཡིག་གི་མཐར་སྔགས་ཕྲེང་གིས་བསྐོར་བ་ལས། མར་མེ་གཅིག་ལས་གཉིས་ཆད་ཀྱིས་ཚུལ་དུ་སྔགས་ཕྲེང་གཉིས་པ་བྱུང་། ཞལ་ནས་ཐོན་ཁྱེད་རང་རྣམས་ཀྱི་ཞལ་དུ་ཞུགས། ཐུགས་ཀར་ཉི་མའི་སྟེང་དུ་ཀྵིཾ་གི་མཐར་གཡས་སྐོར་དུ་འཁོད་པའི་མོས་པ་མཛད་ནས་འདིའི་རྗེས་ཟློས་མཛོད། ཨོཾ་པ་ཀྵིཾ་སྭཱ་ཧཱ། ལན་གསུམ་གྱི་རྗེས་ཟློས་མཐར་བརྒྱ་རྩ་བཟླའོ། །དེ་ལྟར་བཟླས་པས་དང་པོས་བྱིན་གྱིས་བརླབས། གཉིས་པས་དབྱེར་མེད་དུ་འདྲེས། གསུམ་པ་མན་ཆད་ཀྱིས་བརྟན་པར་བྱས་ཏེ། དེའི་དྲིན་ལན་དུ་མེ་ཏོག་འཐོར་བཞིན་དུ་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱི། །བཅོམ་ལྡན་བདག་ལ་འགོ་བར་མཛོད། །ལན་གསུམ། མེ་ཏོག་དེ་ཉིད་སློབ་དཔོན་གྱིས་སྔགས་ཀྱི་ཕྲེང་བར་བྱིན་གྱིས་བརླབས་ནས་སྤྱི་བོར་གཏད་པའི་མོས་པ་མཛོད། བཅོམ་ལྡན་འདི་ལ་སྩལ་ལགས་ཀྱིས། །བཅོམ་ལྡན་འདི་ལ་འགོ་བར་མཛོད། །སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །རིག་པ་འཛིན་པ་འདི་རྣམས་ཀྱི་རྒྱུད་ལ་རྡོ་རྗེ་ཁྱུང་ཁྲའི་གསུང་གསང་སྔགས་ཀྱི་བྱིན་རླབས་མ་ལུས་པ་འཇུག་པར་གྱུར་ཅིག དམ་བཅའ་བའི་སླད་དུ་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་རྡོ་རྗེ་ཁྱུང་ཁྲ་ཡི་དམ་གྱི་ལྷར་བཟུང་ངོ་སྙམ་པས་འདིའི་རྗེས་ཟློས་མཛོད། སློབ་དཔོན་དགོངས་སུ་གསོལ། བདག་རིག་པ་འཛིན་པ་ཞེས་བགྱི་བས་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་དུས་ཀྱི་འཁོར་ལོ་འདབ་ཆགས་ཀྱི་མགོན་པོ་ཡི་དམ་གྱི་ལྷར་བཟུང་བར་བགྱིའོ། །དེས་རྡོ་རྗེ་ཁྱུང་ཁྲའི་གསུང་གི་རྗེས་སུ་གནང་བ་ཐོབ། ངག་གི་སྒོ་ནས་བསགས་པའི་སྡིག་སྒྲིབ་དང་། ངག་གི་འགལ་རྐྱེན་བར་ཆད་གཟའ་སྐར་ཀླུ་གཉན་ས་བདག་གི་གནོད་པ་ཐམས་ཅད་ཞི་བར་བྱས་ནས་རྡོ་རྗེ་ཁྱུང་ཁྲའི་གསུང་གི་བྱིན་རླབས་མ་ལུས་པ་ཐོབ་བྱུང་སྙམ་དུ་མོས་པ་མཛོད། གསུམ་པ་ཐུགས་ཀྱི་རྗེས་གནང་གི་སླད་དུ་སློབ་དཔོན་ལ་མོས་གུས་དུང་པ་བྱས་པས་དེའི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་དང་ཕྱོགས་བཅུའི་སངས་རྒྱས་བྱང་སེམས་ཐམས་ཅད་ཀྱི་ཐུགས་ཀྱི་བྱིན་རླབས་ཐམས་ཅད་རིགས་ལྔའི་ཕྱག་མཚན་གྱི་རྣམ་པ་དཔག་ཏུ་མེད་པར་སྤྱན་དྲངས་ཏེ། ཁྱེད་རང་རྣམས་ཀྱི་ཐུགས་ཀའི་ས་བོན་ཀྵིཾ་སྔགས་ཕྲེང་དང་བཅས་པ་ལ་ཐིམ། སླར་ཡང་དེ་ལས་འོད་ཟེར་འཕྲོས། མདུན་བསྐྱེད་ལ་ཕོག་པས་མདུན་བསྐྱེད་ཀྱི་ལྷའི་ཐུགས་ཀ་ནས་རྡོ་རྗེ་ཁྱུང་ཁྲའི་སྐུ་མཐེབ་སོར་གྱི་ཚད་ཙམ་ཞིག་རྒྱང་གིས་ཆད་ནས་ཁྱེད་རང་རྣམས་ཀྱི་སྙིང་གར་ཐིམ་པ་དེ་ཉིད་ལ་དམིགས་པ་གཏད་པས་གདན་འོད་ཟེར་གྱི་རྣམ་པར་གྱུར་ནས་རང་ལ་ཐིམ། རང་ཉིད་ཀྱང་ཐུགས་ཀའི་ས་བོན་ལ་ཐིམ། དེའང་ནམ་མཁའ་ལ་འཇའ་ཡལ་བ་ལྟར་གྱུར་ནས་རང་གཞན་གཉིས་སྣང་གིས་བསྡུས་པའི་ཆོས་ཐམས་ཅད་ཕྲ་རབ་རྡུལ་གྱི་ཆོས་ཉིད་ལས་འདས་པ་སྟོང་པ་ཉིད་རྣམ་པ་ཐམས་ཅད་པ་དང་། མི་འགྱུར་བའི་བདེ་བ་ཆེན་པོ་ཟུང་དུ་འཇུག་པའི་དོན་རྒྱུད་ལ་སྐྱེས་པར་མོས་ཏེ་ཅུང་ཟད་མཉམ་པར་ཞོག་མཛོད། དེས་རྡོ་རྗེ་ཁྱུང་ཁྲའི་ཐུགས་ཀྱི་རྗེས་སུ་གནང་བ་ཐོབ། སེམས་ཀྱི་སྒོ་ནས་བསགས་པའི་སྡིག་སྒྲིབ་དང་། ཡིད་ཀྱི་འགལ་རྐྱེན་བར་ཆད་གཟའ་སྐར་ཀླུ་གཉན་ས་བདག་གི་གནོད་པའམ། མཚན་རྟོག་ངན་པ་ཐམས་ཅད་ཞི་བར་བྱས་ནས་རྡོ་རྗེ་ཁྱུང་ཁྲའི་ཐུགས་ཀྱི་བྱིན་རླབས་མ་ལུས་པ་ཐོབ་བྱུང་སྙམ་དུ་མོས་པ་མཛོད། སྤྲོ་ན་གཏོར་མ་ལྷར་སྐད་ཅིག་དྲན་རྫོགས་སུ་བསྐྱེད་ལ། སྔགས་དང་འདོན་པ་བསྒྱུར་ནས་རྡོ་རྗེ་ཤུགས་ཀྱི་སྐབས་སུ་བཤད་པ་ལྟར་བཀའ་བསྒོ་བྱས་ཏེ་གཏོར་མའི་ལྷ་སློབ་མའི་སྤྱི་བོར་བསྟིམ་མོ། །དེས་རྗེས་གནང་གི་དངོས་གཞི་གྲུབ་ནས་གནས་སྐབས་དེ་དག་ཏུ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་ངོ་སྙམ་པས་འདིའི་རྗེས་ཟློས་མཛོད། གཙོ་བོས་སོགས་བྱ། གཏང་རག་གི་མཎྜལ་འབུལ་བར་ཞུ། མཇུག་ཏུ། དེང་ནས་སོགས་དཀྱུས་བཞིན་ནོ། །རྗེས་མཆོད་བསྟོད། བཟོད་གསོལ། ཙཀླི་སོགས་རྟེན་ཡོད་ན་བརྟན་བཞུགས་བྱ། མདུན་བསྐྱེད་ཀྱི་ཚོམ་བུའི་ཡེ་ཤེས་པ་རང་གི་སྙིང་གར་བསྡུས་ལ་ཀྵཿ ཞེས་ལག་གཉིས་ནང་བསྟན་གྱིས་གཤེགས་སུ་གསོལ་བའི་ཕྱག་རྒྱ་བྱ་ཞིང་། ཇི་ལྟར་ཉི་མ་སོགས་སྨོན་ལམ་དང་ཤིས་བརྗོད་བྱའོ། །འདིའི་རྗེས་གནང་ལ་འཕགས་པ་རིན་པོ་ཆེས་མཛད་པ་དང་། སྒྱི་ཆུ་མཁན་པོ་བྱམས་པ་ངག་དབང་དཔལ་བཟང་གིས་ཟུར་འདེབས་མཛད་པའི་ཕྱག་ལེན་རྣམས་གསེར་ཆོས་མན་ངག་ལུགས་ཡིན་ལ། ཕྱིས་སུ་རྨོར་ཆེན་གྱིས་མཛད་པའི་ཡི་གེ་སྣང་བ་ནི་དུས་འཁོར་རྒྱུད་ལུགས་ཀྱི་ཕྱག་ལེན་དང་མཐུན་པ་ཙམ་སྣང་ཞིང་། རྒྱུད་ཀྱི་ལུགས་ལ་སྐུ་གསུང་ཐུགས་ཀྱི་རྗེས་གནང་གི་ཆིངས་ཙམ་ལས་གཞན་མི་མཛད་ཅིང་། སྒྱི་ཆུ་བའི་ཡི་གེ་ན་སྐུའི་རྗེས་གནང་ལ་བུམ་དབང་སོགས་དབང་བཞིའི་ཐ་སྙད་སྦྱར་འདུག་པས། དེ་འདྲའི་ཆོས་སྐད་བླ་མེད་སྤྱི་འགྲོ་ལ་མ་གཏོགས་དུས་འཁོར་གྱི་ལུགས་སུ་བྱས་ན་ཅིར་ཡང་མི་རུང་སྟེ། རྒྱུད་འདིའི་ལུགས་ལ་བྱིས་འཇུག་གི་དབང་བདུན་པོ་རྣམས་ལ་ཡང་བུམ་དབང་ཙམ་གྱི་ཐ་སྙད་སྦྱོར་རྒྱུ་མ་གསུངས་ན་རྗེས་གནང་ལ་དབང་བཞིའི་ཆོས་སྐད་སྦྱར་བ་དོན་མེད་དོ། །དེ་ཕྱིར་ཉ་དང་ཉུང་མ་བསྲེ་བར་མི་བྱའོ། །འདིའི་ལས་ཚོགས་རྣམས་ནི་སྔགས་འཆང་གཟུངས་ཀྱི་དཔལ་བས་མཛད་པའི་ཡི་གེར་རྒྱུད་འགྲེལ་ལས་བྱུང་བ་དང་མན་ངག་ལས་བྱུང་བ་རྣམས་ཕྱོགས་གཅིག་ཏུ་བཀོད་པར་གསལ་བའི་ཕྱིར་ཡི་གེ་དེ་ཉིད་ལས་རྟོགས་པར་བྱའོ། །དམ་པ་དང་པོའི་སངས་རྒྱས་དུས་འཁོར་གྱི། །བརྟན་གཡོའི་དུག་རྣམས་འཇོམས་པའི་གཉེན་པོའི་ལྷ། །རྡོ་རྗེ་ཁྱུང་ཁྲའི་སྒྲུབ་ཐབས་རྗེས་གནང་བཅས། །བྲིས་པའི་དགེ་བས་འགྲོ་ཀུན་རྒྱལ་གྱུར་ཅིག །ཅེས་པ་འདིའང་འདྲེན་མཆོག་བསྟན་པའི་སྒྲོན་མེ་རྗེ་བཙུན་མཁྱེན་བརྩེའི་ཞབས་ཀྱི་བཀའ་དྭངས་དུ་བླངས་ནས། བཙུན་པ་བློ་གསལ་བསྟན་སྐྱོང་གིས་ཐུན་མོང་ཞེས་པ་ལྕགས་ཕོ་ཁྱིའི་ལོ། རྒྱལ་གྱི་ཟླ་བའི་དཀར་ཕྱོགས་ཀྱི་རྒྱལ་བ་གསུམ་པའི་ཉིན་དཔལ་ཞྭ་ལུ་རི་ཕུག་ཏུ་བྲིས་པའོ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་